Sakeliga wil agter kap van Nedlac-byl kom(Argieffoto: Unsplash) Sakeliga het ŉ aansoek ingevolge die Wet op die Bevordering van Toegang tot Inligting (Paia) aan die Nasionale Ekonomiese, Ontwikkelings- en Arbeidsraad (Nedlac) gestuur om vas te stel wat dié liggaam rol is in voortgesette inperkings en druk om inentings teen Covid-19 landwyd te verplig. Sakeliga versoek in sy Paia-aansoek alle notules, dokumente en besluite van Nedlac wat met verpligte inenting op nasionale vlak, inentingsertifisering en ander voortgesette inperkingsmaatreëls verband hou. Maroela Media het in Desember verlede jaar berig dat Nedlac ná intensiewe beraadslaging besluit het dat werkgewers van werkers behoort te vereis om ingeënt te word om beroepsgesondheid en ‑veiligheid moontlik te maak. Die raad wil ook hê dat toegang tot sekere plekke en byeenkomste tot ingeënte mense beperk word. Sakeliga sê sy versoek volg op aanduidings dat Nedlac, oftewel invloedryke lede van Nedlac, ŉ sleutelrol speel in politieke druk ten gunste van die handhawing van die ramptoestandmaatreëls. Die organisasie het reeds verlede maand versoek dat die ramptoestand ter wille van dringende maatskaplike en ekonomiese herstel in sy geheel opgehef moet word. “Dit val te betreure dat Nedlac en persone binne Nedlac, wat op diskresie van ministers aangewys word, die ramptoestand en ongekende ingrype op grond daarvan aanmoedig en legitimeer. “Dit bemoeilik die werk van Sakeliga en ander onafhanklike organisasies op vele wyses, insluitend by litigasie teen regeringsvergrype, onder meer omdat die regering kan voorgee dat dit behoorlik met die sake-, arbeids- en gemeenskapsektor beraadslaag het. In werklikheid het die regering verkies om met statutêre entiteite soos Nedlac te konsulteer, ongeag die konflik van belange.” Sakeliga meen dat pres. Cyril Ramaphosa so laat as September 2021 in die parlement nog sterk teen verpligte inenting gekant was, maar skielik in November ’n ommeswaai ten gunste daarvan met spesiale erkenning aan Nedlac gemaak het. “Nedlac is ingevolge die Nedlac-wet (35 van 1994) statutêr as ’n regspersoon in die lewe geroep. Lidmaatskap vir sake-organisasies en arbeidsorganisasies word deur die minister van arbeid bepaal, op diskresie aan die hand van ’n lys wat onderskeidelik deur Busa en Cosatu, Fedusa en Nactu saamgestel is. “Aangesien Nedlac ’n statutêre entiteit is, wil Sakeliga weet wie hierdie besluite geneem het, wanneer en op watter gronde dit geneem is, en watter ‘sosiale vennote’ ten gunste daarvan was.”